Proces - verbal
al ședinței extraordinare a Consiliului Județean Vrancea
din data de 13 august 2026

[bookmark: _Hlk162863618]În data  de 13 august 2026, la sediul Consiliului  Județean  Vrancea din  Focșani, strada Cuza Vodă nr. 56, s-a desfășurat ședința extraordinară a Consiliului Județean Vrancea convocată prin Dispoziția nr. 349 din 7 august 2026, participarea consilierilor județeni la ședință fiind prin platforma online de videoconferință/teleconferință Zoom.

Ședința este condusă de președintele Consiliului Județean, domnul Nicușor Halici.
S-a constatat că este îndeplinit cvorumul necesar pentru ca ședința să fie legal constituită,  fiind prezenți 31 de consilieri județeni din totalul de 32 în funcție, la care se adaugă președintele Consiliului Județean Vrancea, domnul Nicușor Halici. Absent nemotivat a fost domnul consilier județean Constantin Toader. 

Președintele Consiliului Județean Vrancea, domnul Nicușor Halici a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.   
În conformitate cu prevederile legale, domnul președinte Nicușor Halici a dat cuvântul secretarului general al județului, doamna Raluca Dan pentru a supune spre aprobare procesul-verbal al ședinței ordinare din 29 iunie 2026, procesul-verbal al ședinței extraordinare din 3 iulie 2026, procesul-verbal al ședinței extraordinare din 21 iulie 2026 și procesul-verbal al ședinței extraordinare convocate de îndată din 29 iulie 2026.
Fiind supus votului, procesul-verbal al ședinței ordinare din 29 iunie 2026 a fost aprobat cu unanimitate de voturi. 
Fiind supus votului, procesul-verbal al ședinței extraordinare din 3 iulie 2026 a fost aprobat cu unanimitate de voturi. 
Fiind supus votului, procesul-verbal al ședinței extraordinare din 21 iulie 2026 a fost aprobat cu unanimitate de voturi. 
Fiind supus votului, procesul-verbal al ședinței extraordinare convocată de îndată din 29 iulie 2026 a fost aprobat cu unanimitate de voturi. 
Președintele Consiliului Județean Vrancea, domnul Nicușor Halici, a motivat urgența convocării plenului în ședință extraordinară, arătând că pe ordinea de zi au fost incluse exclusiv proiecte de hotărâre care necesită dezbaterea și adoptarea până la sfârșitul lunii august, având în vedere că, ulterior aprobării acestora și până la data de 31 august, este necesară realizarea unor proceduri administrative condiționate de existența hotărârilor Consiliului Județean.
S-a precizat că a fost demarată procedura de depunere spre finanțare a proiectului „Amenajarea zonei de agrement și îmbunătățirea infrastructurii de acces în stațiunea Soveja”, proiect pentru care există un termen strict de încărcare a documentației în platforma dedicată finanțării.
S-a precizat necesitatea aprobării unor actualizări ale documentațiilor aferente lucrărilor de modernizare și punere în siguranță a unor sectoare de drumuri județene, precum și necesitatea aprobării, în regim de urgență, a costului mediu lunar real aferent beneficiarilor serviciilor sociale furnizate de Direcția Generală de Asistență Socială și Protecția Copilului Vrancea.
S-a subliniat că adoptarea cu celeritate a acestor proiecte este necesară pentru respectarea termenelor procedurale și pentru asigurarea desfășurării în timp util a tuturor demersurilor administrative și de finanțare aferente.

[bookmark: _Hlk62727760][bookmark: _Hlk73516682]Președintele Consiliului Județean Vrancea, domnul Nicușor Halici a propus suplimentarea ordinii de zi cu 2 proiecte de hotărâri definitivate după convocarea Consiliului Județean în ședință, precizând că proiectele îndeplinesc condițiile impuse de Codul Administrativ, rapoartele și avizele comisiilor de specialitate fiind comunicate consilierilor județeni.
Acestea sunt:

· Punctul 13 „Darea în folosință gratuită către UAT Municipiul Focșani a unei suprafețe de 288 mp, ce aparține domeniului public al Județului Vrancea, pe o perioadă de 10 ani, în vederea derulării proiectului "Reabilitare urbană a zonei centrale a Municipiului Focșani”.
· [bookmark: _Hlk151112993]Punctul 14 „Aprobarea bugetului de venituri și cheltuieli al Societății SERVICII PUBLICE VRANCEA S.R.L, pe anul 2026”.
Atât suplimentarea ordinii de zi, cât și ordinea de zi a ședinței în integralitatea sa au fost aprobate cu unanimitate de voturi.

Președintele Consiliului Județean Vrancea, domnul Nicușor Halici a precizat că, la secretarul general al județului Vrancea au fost înregistrate două amendamente formulate de grupul consilierilor județeni ai Partidului Național Liberal și a reamintit consilierilor prezenți obligația de a nu participa la adoptarea proiectelor de hotărâri în care ar putea fi în conflict de interese. 
Președintele Consiliului Județean Vrancea, domnul Nicușor Halici a procedat la punerea în dezbatere a proiectelor de hotărâri conform ordinii de zi:

· [bookmark: _Hlk194663050][bookmark: _Hlk219366945]La punctul 1 proiectul privind „Emiterea avizului consultativ pentru Planul anual de acțiune privind serviciile sociale administrate de Consiliul Local al comunei Biliești, de Consiliul Local al comunei Bolotești, Consiliul Local al comunei Câmpuri, Consiliul Local al comunei Tănăsoaia, Consiliul Local al comunei Golești, Consiliul Local al comunei Gugești pentru anul 2026”.
  Fiind supus votului, proiectul de hotărâre a fost adoptat în unanimitate. (32 voturi ”pentru”) 

· [bookmark: _Hlk194924673][bookmark: _Hlk75863858]La punctul 2 proiectul „Transformarea unui post contractual de execuție din statul de funcții al Muzeului Vrancei”.
Fiind supus votului, proiectul de hotărâre a fost adoptat în unanimitate. (32 voturi ”pentru”) 

· La punctul 3 proiectul privind „Aprobarea încheierii acordului de parteneriat cu Organizația de Management al Destinației „Vin în Vrancea” în vederea depunerii proiectului Amenajarea Zonei de Agrement și Îmbunătățirea Infrastructurii de Acces în Stațiunea Soveja și a cheltuielilor legate de proiect”.
Fiind supus votului, proiectul de hotărâre a fost adoptat în unanimitate. (32 voturi ”pentru”) 

· [bookmark: _Hlk98489747]La punctul 4 proiectul privind „Aprobarea costului mediu lunar de întreținere pentru copiii/tinerii/cuplurile mama-copil/femeile gravide în situație de dificultate aflați/aflate cu măsură de protecție specială în structurile Direcției Generale de Asistență Socială și Protecția Copilului Vrancea”. 
   Fiind supus votului, proiectul de hotărâre a fost adoptat în unanimitate. (32 voturi ”pentru”) 

· [bookmark: _Hlk98489791]La punctul 5 proiectul privind “Aprobarea documentației tehnice la faza Nota conceptuala si Tema de proiectare pentru obiectivul de investiții „Consolidare si reabilitare pod din beton armat pe DJ 205 H peste pârâul Valea Caselor, la Păunești , km 13+610”.
Președintele Consiliului Județean Vrancea, domnul Nicușor Halici, a precizat că podul menționat se află într-o stare de degradare accentuată și reprezintă unul dintre obiectivele care necesită intervenții urgente în perioada următoare.
Totodată, s-a precizat că, în cadrul ședințelor viitoare, vor fi supuse analizei și alte obiective de infrastructură care necesită lucrări de modernizare, consolidare și punere în siguranță.
Fiind supus votului, proiectul de hotărâre a fost adoptat în unanimitate. (32 voturi ”pentru”)

· La punctul 6 proiectul privind „Actualizarea Devizului general și a indicatorilor tehnico-economici pentru  obiectivul de investiții „Modernizare infrastructură rutieră de drum județean 204E dintre localitățile Mirceștii Noi-Ciuslea-Strajescu-Doaga-DN24”.
Președintele Consiliului Județean Vrancea, domnul Nicușor Halici,  a precizat că proiectul a fost demarat la începutul anului trecut și că, la acest moment, stadiul tehnic și fizic de realizare a lucrărilor depășește 70%.
  Fiind supus votului, proiectul de hotărâre a fost adoptat în unanimitate. (32 voturi ”pentru”) 

· [bookmark: _Hlk182211129]La punctul 7 proiectul privind „Aprobarea documentației tehnice la faza de: Expertiză tehnică și Studii de teren pentru: „Lucrări de refacere și punere în siguranță a D.J. 205D, km. 11+775, sat Prahuda, comuna Paltin, județul Vrancea”.
  Fiind supus votului, proiectul de hotărâre a fost adoptat în unanimitate. (32 voturi ”pentru”) 

· La punctul 8 proiectul privind ,,Retragerea dreptului de administrare Centrului Militar Zonal Vrancea asupra imobilului Corp C4, inventariat în domeniul privat al județului Vrancea”.
  Fiind supus votului, proiectul de hotărâre a fost adoptat în unanimitate. (32 voturi ”pentru”) 

· [bookmark: _Hlk194908626]La punctul 9 proiectul privind ,,Aprobarea Regulamentului de organizare și funcționare a Bazinului de înot didactic – Baza Sportivă”. 
Președintele Consiliului Județean Vrancea, domnul Nicușor Halici,  a precizat că, în ceea ce privește proiectul de hotărâre supus dezbaterii, grupul consilierilor județeni ai Partidului Național Liberal a formulat două amendamente.
S-a arătat că, deși anumite prevederi ale amendamentelor se regăsesc, într-o anumită măsură, și în propunerile cuprinse în proiectul de hotărâre, acestea pot contribui la o delimitare mai clară a prevederilor, în scopul evitării eventualelor confuzii și al îmbunătățirii formei finale a proiectului de hotărâre.
În acest sens,  președintele a precizat că este oportun a fi acceptate amendamentele și a anunțat că le va susține prin vot, împreună cu grupul consilierilor județeni ai Partidului Social Democrat.
Doamna consilier județean, Bîznă Mirela,  a formulat o serie de observații cu privire la forma inițială a proiectului de hotărâre, apreciind că diferențierea tarifelor pentru practicanții acestui sport în funcție de încadrarea acestora în instituții publice, respectiv în cazul salariaților din sectorul bugetar, nu era justificată.
De asemenea, s-a arătat că, în forma inițială a proiectului, nu a fost prezentată o situație statistică suficient de clară cu privire la numărul copiilor care utilizează bazinul, vârsta acestora și intervalele orare în care se desfășoară activitățile sportive. Totodată, s-a considerat necesară analizarea modului în care instructorii și celelalte persoane implicate au abordat această situație.
S-a susținut că închirierea culoarelor din cadrul bazinului ar fi trebuit realizată cu menținerea tarifului inițial, subliniind necesitatea unei gestionări responsabile și echitabile a resurselor publice.
Doamna consilier județean a criticat tendința de utilizare a unor măsuri populiste în administrarea fondurilor publice și a subliniat că aleșii locali au responsabilitatea de a gestiona cu rigurozitate banul public, întrucât eventualele facilități acordate sunt suportate din fondurile provenite din taxele și impozitele achitate de cetățeni.
S-a făcut referire la situația fiscală actuală și la măsurile de impozitare aplicate diferitelor categorii de contribuabili, apreciind că, în acest context, este necesară o abordare prudentă în ceea ce privește acordarea de facilități și utilizarea fondurilor publice.
În încheiere, s-a făcut apel la necesitatea informării corecte a cetățenilor cu privire la situația bugetară și la posibilitățile reale ale autorităților publice de a acorda facilități. 
Președintele Consiliului Județean Vrancea, domnul Nicușor Halici, a precizat că diferențierea tarifelor pentru anumite categorii de angajați din sectorul public viza, în concret, profesioniști din cadrul Ministerului Apărării Naționale și al Ministerului Afacerilor Interne, care au obligația de a desfășura activități fizice specifice pentru menținerea condiției fizice. S-a arătat că solicitarea unui tarif redus a fost analizată din perspectiva sustenabilității economice, având în vedere gradul redus de ocupare a bazinului în intervalul 7:00–14:00, astfel încât utilizarea capacității disponibile să poată genera venituri suplimentare.
În ceea ce privește statistica privind utilizarea bazinului, s-a recunoscut că, în prezent, nu există o evidență centralizată și suficient de clară, întrucât datele au fost gestionate preponderent pe suport fizic. S-a precizat că unul dintre obiectivele clubului sportiv înființat recent prin hotărârea Consiliului Județean este digitalizarea întregii activități, pentru a permite monitorizarea gradului de ocupare, a intervalelor de utilizare și a categoriilor de vârstă ale beneficiarilor.
Totodată, s-a subliniat necesitatea identificării unor soluții pentru creșterea gradului de utilizare a bazinului, precizând că acesta este utilizat în prezent la mai puțin de 10% din capacitatea sa, ceea ce a determinat realizarea unor venituri insuficiente în raport cu costurile de întreținere și funcționare.
Domnul consilier județean, Valentin Tobolcea, a dorit sa formuleze un amendament verbal la proiectul de hotărâre, propunând ca copiii cu vârsta de până la 14 ani să beneficieze de acces gratuit la bazinul de înot didactic.
În motivarea propunerii, domnul consilier județean a arătat că măsura are ca scop facilitarea accesului copiilor la activitățile sportive și menținerea caracterului didactic și public al bazinului de înot. Totodată, s-a solicitat ca amendamentul verbal să fie supus votului plenului Consiliului Județean.
Președintele Consiliului Județean Vrancea, domnul Nicușor Halici, a precizat că trebuie respectate procedurile legale aplicabile Codului administrativ, care nu permit formularea și supunerea la vot, în forma respectivă, a unui amendament verbal. S-a arătat că un amendament trebuie depus la secretarul general al județului, trebuie să parcurgă procedura de verificare a legalității și să fie analizat ulterior în cadrul comisiilor de specialitate.
În continuare, domnul președinte a subliniat că bazinul de înot nu mai este gestionat direct de Consiliul Județean Vrancea, acesta fiind preluat de clubul sportiv județean, situație care presupune un alt regim de administrare și un alt tip de ordonator de credite.
Referitor la propunerea privind acordarea accesului gratuit copiilor, domnul președinte a precizat că o eventuală gratuitate integrală nu poate fi susținută în forma propusă, aceasta putând fi analizată într-o anumită limită, similar mecanismului aplicat în prezent, prin care există, în fapt, o subvenționare a costurilor de utilizare.
În acest context, acesta a arătat că bazinul a realizat, în anul 2025, precum și în anii anteriori, începând cu anul 2018, venituri anuale de aproximativ 1 milion de lei, în timp ce costurile de întreținere și funcționare s-au situat între 5 și 6 milioane de lei anual, diferența fiind acoperită din fonduri publice.
S-a menționat că acordarea gratuității pentru toate categoriile de copii cu vârste cuprinse între 7 și 14 ani sau între 4 și 14 ani ar presupune alocarea unor resurse financiare suplimentare către clubul sportiv, în condițiile în care acesta reprezintă un ordonator de credite distinct și funcționează în baza unui regim de administrare diferit.
Totodată, s-a precizat că, prin alocarea de resurse financiare de către Consiliul Județean Vrancea către clubul sportiv, poate fi analizată acordarea unor facilități pentru copii, însă acestea trebuie stabilite în limitele posibilităților financiare și ale cadrului legal aplicabil.
În ceea ce privește activitățile de inițiere în înot, s-a menționat că va fi păstrat mecanismul existent de la deschiderea bazinului, respectiv organizarea unor cursuri de inițiere formate din zece ședințe pentru fiecare copil, mecanism care urmează să fie respectat și de clubul sportiv. În concluzie, s-a reiterat că amendamentul verbal formulat în cadrul ședinței nu poate fi supus votului, întrucât nu au fost parcurse procedurile legale necesare pentru formularea și avizarea acestuia.
Domnul consilier județean Valentin Tobolcea, a precizat că, potrivit prevederilor Regulamentului de organizare și funcționare a Consiliului Județean, respectiv art. 55 alin. (11), este permisă formularea de amendamente în cadrul ședinței, cu respectarea condițiilor și a procedurii prevăzute de regulament.
Președinte al Consiliului Județean Vrancea, Nicușor Halici, a acordat cuvântul secretarului general al județului Vrancea, doamna Raluca Dan, pentru a prezenta clarificări cu privire la procedura legală aplicabilă amendamentului formulat în cadrul ședinței.
Secretarul general al județului Vrancea, doamna Raluca Dan, a explicat că, potrivit prevederilor Codului administrativ, un proiect de hotărâre, precum și un amendament, pot fi supuse dezbaterii și adoptării numai în condițiile îndeplinirii etapelor procedurale prevăzute de lege, respectiv: existența raportului compartimentului de specialitate din cadrul Consiliului Județean, avizul comisiei de specialitate, formată din consilieri județeni, precum și avizul de legalitate al secretarului general al județului.
Totodată, s-a precizat că un proiect de hotărâre nu poate fi supus dezbaterii în lipsa îndeplinirii acestor condiții procedurale și că aceeași regulă se aplică și în cazul amendamentelor. S-a subliniat că Regulamentul de organizare și funcționare a Consiliului Județean nu derogă de la prevederile Codului administrativ.
În ceea ce privește amendamentul formulat de domnul consilier județean Valentin Tobolcea, doamna secretar general al județului a precizat că acesta trebuia transmis secretarului general al județului într-un interval de timp suficient pentru a permite parcurgerea tuturor etapelor procedurale prevăzute de legislația în vigoare.

Fiind supus votului, primul amendament la proiectul de hotărâre, înregistrat sub nr. 201/23304/12.08.2026, a fost adoptat cu majoritate de voturi, fiind inclus în proiectul de hotărâre. (31 voturi ”pentru”, 1 ”abținere”- Daniel Ene)
Fiind supus votului, al doilea amendament la proiectul de hotărâre, înregistrat sub nr. 201/23344/12.08.2026 (fără pct. 9 și pct. 12) a fost adoptat cu majoritate de voturi, fiind inclus în proiectul de hotărâre. (31 voturi ”pentru”, 1 ”abținere”- Daniel Ene)

Fiind supus votului, proiectul de hotărâre împreuna cu amendamentele admise, a fost adoptat cu majoritate de voturi.(31 voturi ”pentru”, 1 ”abținere”- Daniel Ene) 

· [bookmark: _Hlk194908666]La punctul 10 proiectul privind „Solicitarea de transmitere a unei suprafețe de teren de 4168 mp, parte din imobilul înscris în C.F. 61662 Focșani aflat în domeniul public al Municipiului Focșani, în domeniul public al Județului Vrancea, în vederea construirii unor locuințe prin programele Agenției Naționale pentru Locuințe”.
Președintele Consiliului Județean Vrancea, domnul Nicușor Halici, a precizat că suprafețele de teren respective vor fi solicitate în vederea formulării și transmiterii către Guvernul României și Ministerul Dezvoltării a unei solicitări privind construirea a două blocuri de locuințe, destinate atribuirii către specialiștii de care este nevoie la nivelul județului, în special în domeniul medical, universitar, precum și în alte domenii de interes pentru comunitate.S-a subliniat că realizarea acestui demers urmărește crearea unor condiții adecvate pentru atragerea și menținerea specialiștilor care urmează să își desfășoare activitatea în județ.
  Fiind supus votului, proiectul de hotărâre a fost adoptat în unanimitate. (32 voturi ”pentru”) 

· La punctul 11 proiectul privind „Aprobarea depunerii proiectului „Modernizare infrastructură rutieră de drum județean 205L pe sectoarele: int. DJ 205D (Grumaz) - Vrâncioaia, Spinești – Păulești - Tulnici - int. DN2D” şi a cheltuielilor legate de proiect pentru realizarea acestuia”. 
Președintele Consiliului Județean Vrancea, domnul Nicușor Halici, a precizat că proiectul menționat reprezintă unul dintre proiectele care trebuie depuse până la data de 31 august. S-a arătat că, de la începutul mandatului, s-au purtat discuții și s-a obținut sprijinul celorlalți președinți ai consiliilor județene din Regiunea Sud-Est, în cadrul căreia județul Vrancea este arondat Agenției pentru Dezvoltare Regională, în vederea obținerii finanțării pentru modernizarea sectorului de drum vizat, prin Programul Operațional Regional.Totodată, s-a precizat că, în urma evaluării proiectului, nu a fost aprobată finanțarea pentru tronsonul până la Soveja, respectiv pentru sectorul Negrilești–Soveja, urmând ca, pentru cei aproximativ 8 km rămași, să fie identificate și atrase alte surse de finanțare în vederea modernizării acestui sector de drum.
   Fiind supus votului, proiectul de hotărâre a fost adoptat în unanimitate. (32 voturi ”pentru”)

· La punctul 12 proiectul privind „Aprobarea rectificării bugetelor proprii ale Judeţului Vrancea pentru finanţarea Unităţii Administrativ Teritoriale Județul Vrancea şi a instituţiilor publice de sub autoritatea Consiliului Judeţean Vrancea, pe anul 2026”.
Președintele Consiliului Județean Vrancea, domnul Nicușor Halici, a evidențiat două aspecte de interes deosebit, respectiv propunerea de alocare a unei sume de bani pentru realizarea Parcului Industrial, pentru care documentația se află în curs de elaborare, urmând ca, după lansarea ghidului de finanțare, să poată fi depusă cererea în vederea obținerii finanțării necesare realizării investiției.
În al doilea rând, acesta a menționat suma de 500.000 lei alocată de Consiliul Județean Suceava în sprijinul persoanelor afectate de incendiile produse în localitatea Soveja. S-a precizat că, în cazul aprobării alocării, suma va fi inclusă în buget, urmând ca sprijinul să fie utilizat pentru achiziționarea de bunuri, mobilier, dotări și alte produse necesare, în funcție de nevoile fiecărei gospodării afectate, cu respectarea tuturor procedurilor legale aplicabile.
Totodată, s-a adresat mulțumiri președintelui Consiliului Județean Suceava și consilierilor județeni suceveni pentru sprijinul financiar acordat și pentru solidaritatea manifestată față de persoanele care au suferit pagube însemnate în urma incendiului produs la Soveja.
  Fiind supus votului, proiectul de hotărâre a fost adoptat cu majoritate. (30 voturi ”pentru”, 1 vot ”împotrivă” - Valentin Tobolcea, 1 ”abținere” - Maricel Spulber,)

· La punctul 13 proiectul privind „Darea în folosință gratuită către UAT Municipiul Focșani a unei suprafețe de 288 mp, ce aparține domeniului public al Județului Vrancea, pe o perioadă de 10 ani, în vederea derulării proiectului "Reabilitare urbană a zonei centrale a Municipiului Focșani”.
    Fiind supus votului, proiectul de hotărâre a fost adoptat în unanimitate. (32 voturi ”pentru”)

· La punctul 14 proiectul privind „Aprobarea bugetului de venituri și cheltuieli al Societății Servicii Publice Vrancea S.R.L, pe anul 2026”.
  Fiind supus votului, proiectul de hotărâre a fost adoptat în unanimitate. (32 voturi ”pentru”)    

   Epuizându-se punctele înscrise pe ordinea de zi, președintele consiliului județean,  domnul Nicușor Halici, a declarat închise lucrările ședinței extraordinare a Consiliului Județean Vrancea din 13 august 2026.
                                                        
                                                      Președintele
                                        Consiliului Județean Vrancea
                                                   Nicușor HALICI

                                                                    Secretarul general al județului 
										 Raluca Dan

